ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ  ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025  ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ  ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄՆԵՐ ԿԱՏԱՐԵԼՈՒ  ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԲԱՐՁՐ ՏԵԽՆՈԼՈԳԻԱԿԱՆ ԱՐԴՅՈՒՆԱԲԵՐՈՒԹՅԱՆ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ»  ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

1. Ընթացիկ իրավիճակը և նախագծի ընդունման անհրաժեշտությունը	
Հայաստանի Հանրապետությունում իրականացվելիք ռազմավարական նշանակության արհեստական բանականության գործարան կառուցելու ծրագրի շրջանակներում (այսուհետ` «Ծրագիր») առաջակվում է ձեռք բերել «Ֆայրբըրդ ԷյԱյ» ՓԲԸ-ից հատուկ և բացառիկ իրավունքի առկայությամբ պայմանավորված, առաջատար գրաֆիկական պրոցեսորների հզորություն։ 
2026 թվականի ապրիլի 17-ին կնքվել է պայմանագիր ՀՀ բարձր տեխնոլոգիական արդյունաբերության նախարարության և «Ֆայրբըրդ ԷյԱյ» ՓԲԸ-ի միջև։ «Ֆայրբըրդ ԷյԱյ» ՓԲԸ-ն հանդիսանում է արհեստական բանականության ամպային և ենթակառուցվածքային ընկերություն, որը տրամադրում է մեծածավալ GPU հաշվողական ռեսուրսներ, որոնք նախատեսված են արհեստական ​​բանականության ժամանակակից մոդելների ուսուցման և գործարկման, գիտական ​​հետազոտությունների համար։	Համակարգերը կառուցված են բարձր արտադրողականությամբ հաշվողական ռեսուրսներ պահանջող «պահանջկոտ» առաջադրանքներին աջակցելու համար:
Ընկերությունը պատրաստակամություն է հայտնել 2026թ.-ին գործարկել կովկասյան տարածաշրջանում առաջին և ամենամեծ արհեստական բանականության սուպերհամակարգիչը՝ աշխատող NVIDIA Blackwell գրաֆիկական պրոցեսորներով։ Ծրագիրն աննախադեպ է Հայաստանի Հանրապետությունում և իրականացվելու է բացառապես Ընկերության կողմից` վերջինիս` միջազգային գործընկերների (այդ թվում` ԷնՎԻԴԻԱ ամերիկյան ընկերության) հետ ունեցած ռազմավարական գործընկերային հարաբերությունների շնորհիվ։
Նախագծով առաջարկվում է իրականացնել վերաբաշխում և 1043 «Բարձր տեխնոլոգիական արդյունաբերության էկոհամակարգի և շուկայի զարգացման» բյուջետային ծրագրի 11018 «Պետական աջակցություն տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին» միջոցառման, «Այլ նպաստներ բյուջեից» հոդվածով  նախատեսված միջոցներից նվազեցնել 957,876,440 ՀՀ դրամ և հատկացնել նույն ծրագրի նոր՝ 11026 «Արհեստական բանականության ոլորտում բարձր արտադրողականությամբ հաշվողական ռեսուրսների /գրաֆիկական պրոցեսորների/ հզորության ձեռքբերում» միջոցառմանը: Միջոցառման նպատակն է հզորացնել Հայաստանի Հանրապետության տեխնիկական հնարավորությունները և զինել այն 21-րդ դարի լուրջ ենթակառուցվածքներով։ Հայաստանի Հանրապետությունում ստեղծել արհեստական բանականության ժամանակակից տվյալների կենտրոն՝ հիմնված ամերիկյան «NVIDIA» ընկերության առաջատար տեխնոլոգիական լուծումների վրա։ Այս ծրագիրը գալիս է աջակցելու արհեստական բանականության ոլորտում գործունեություն իրականացնող ստարտափներին, գիտահետազոտական խմբերին, ուսումնական հաստատություններին, անհատ մասնագետներին, ինչպես նաև հանրային իշխանության մարմիններին՝ ապահովելով բարձր արտադրողականությամբ հաշվողական ռեսուրսներ արհեստական բանականության համակարգերի նախագծման, ուսուցման և տեղակայման համար։
ՀՀ կառավարությունը  «Ֆայրբըրդ ԷյԱյ» ՓԲԸ-ից ձեռք կբերի 25 միլիոն դոլարի բարձր արտադրողականությամբ հաշվողական ռեսուրսներ՝ 5 տարի ժամկետով: 
Նախագծի ընդունման դեպքում Հայաստանի Հանրապետության բարձր տեխնոլոգիական արդյունաբերության նախարարությունը՝ մեկ անձից գնման ընթացակարգով, Ընկերությունից ձեռք կբերի առաջատար գրաֆիկական պրոցեսորների հզորություն և կտեղաբաշխի դրանք հանրային ոլորտում, այդ թվում` գիտահետազոտական կենտրոնների և համալսարանների օգտագործման համար, խթանելով Հայաստանի Հանրապետության տարածքում արհեստական բանականության զարգացումը և բարձր տեխնոլոգիական առաջընթացը։ 
Արդյունքային ցուցանիշ սահմանվել է հայտերի բավարարման տեսակարար կշիռը (առնվազն 60 տոկոս)։
ՀՀ բարձր տեխնոլոգիական արդյունաբերության նախարարությունը մշակել և շրջանառել է նաև  «Արհեստական բանականության ոլորտում բարձր արտադրողականությամբ հաշվողական ռեսուրսներին հասանելիության ապահովման կարգը հաստատելու մասին» ՀՀ կառավարության որոշման նախագիծը։ Հավելվածով հաստատվում է հանրային իշխանության մարմիններին արհեստական բանականության ոլորտում բարձր արտադրողականությամբ հաշվողական ռեսուրսներին հասանելիության ապահովման կարգը։ Սահմանվել է, որ հանրային իշխանության մարմիններին, իրավաբանական և ֆիզիկական անձանց արհեստական բանականության ոլորտում բարձր արտադրողականությամբ հաշվողական ռեսուրսներին հասանելիությունն ապահովվում է ՀՀ կառավարության 2026 թվականի ապրիլի 9-ի N 450-Ա որոշման հիման վրա «Ֆայրբըրդ ԷյԱյ» փակ բաժնետիրական ընկերությունից մեկ անձից գնման ձևով ձեռք բերված հաշվողական ռեսուրսների (առաջատար գրաֆիկական պրոցեսորային միավորի (GPU) հզորության) տրամադրման եղանակով:
Արդյունքային ցուցանիշ սահմանվել է նաև պայմանագրի կնքումը «Ֆայրբըրդ ԷյԱյ» ՓԲԸ-ի հետ, քանի որ ռեսուրսը ձեռք է բերվում 181 GPU/ժամ և վճարումը անկախ օգտագործվող ծավալից կատարվելու է սահմանված չափի համար։  
Նշենք, որ հետագայում  նվազեցվող՝ 11018 «Պետական աջակցություն տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին» միջոցառման ֆինանսական հատկացումներում ավելացումներ չեն նախատեսվում: Իսկ ինչ վերաբերվում է միջոցառման ոչ ֆինանսական ցուցանիշներին, ապա ֆինանսական հատկացումների նվազեցումները չեն ազդում նշված ցուցանիշների փոփոխությունների վրա, թողնելով անփոփոխ ինչպես բարձր տեխնոլոգիաների ոլորտի տնտեսավարող սուբյեկտների կողմից պետական աջակցության հայտերի քանակը, այնպես էլ՝ բարձր տեխնոլոգիաների ոլորտի տնտեսավարող սուբյեկտների կողմից պետական աջակցության հայտերի բավարարման տոկոսային ցուցանիշը, քանի որ նվազեցումները պայմանավորված են, ոչ թե տնտեսվարող սուբյեկտների քանակի նվազեցմամբ, այլ տրամադրվող աջակցության չափի փոփոխությամբ: 
2. Նախագծի մշակման գործընթացում ներգրավված ինստիտուտները և անձինք. 
	Նախագիծը մշակվել է ՀՀ բարձր տեխնոլոգիական արդյունաբերության նախարարության կողմից:
3․ Պետական բյուջեի եկամուտներում և ծախսերում սպասվելիք փոփոխությունների մասին. 
Սույն իրավական ակտի ընդունմամբ ՀՀ 2026 թվականի պետական բյուջեում լրացուցիչ ծախս չի նախատեսվում և հետագայում նվազեցվող ծրագրում ավելացումներ չեն նախատեսվում:
4․ ՀՀ կառավարության որոշման նախագծի ընդունման կապակցությամբ այլ իրավական ակտերում փոփոխություններ և լրացումներ կատարելու վերաբերյալ.
Նշված իրավական ակտի ընդունմամբ այլ իրավական ակտերում փոփոխություններ չեն նախատեսվում։
5․ Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026 թվականների ծրագիր, ոլորտային և/կամ այլ ռազմավարություններ․
	Հայաստանի Հանրապետության կառավարության 2021-2026 թվականների ծրագրի 2.3 «Բարձր տեխնոլոգիաներ» մասի դրույթներից: Այն է՝ հաշվի առնելով բարձր տեխնոլոգիաների կարևորությունը Հայաստանի Հանրապետության տնտեսության և անվտանգության համար՝ Կառավարությունը շարունակելու է նպաստել նորարարական համակարգի զարգացմանը և տարբեր ոլորտներում համակողմանի ներդրմանը: 
